
भूमिका 


व्याकरणशास्त्र अनादिकाल से भारतीय चिन्तन का अनिवार्य अङ्ग रहा है। 
प्रातिशाख्य तथा ब्राहमण ग्रन्थों में पदगत सन्धि, समास, आगम, लोप, 
वर्ण-विकार, प्रकृति तथा प्रत्ययो का विवेचन प्राप्त होता है। निरुक्तकार 
यास्क का योगदान इस दृष्टि से अत्यन्त महत्त्वपूर्ण है। इनके द्वारा की गई 
नाम, आख्यात, उपसर्ग, निपात तथा क्रिया आदि की व्याख्या व्याकरण के 
परवर्ती आचार्यो (पाणिनि, कात्यायन तथा पतञ्जलि) के लिए भी उपयोगी 
रही है। 

वैदिक काल से लेकर आधुनिक काल तक संस्कृत भाषा में लिखित शास्त्रों 
के सम्यकू अध्ययन, मनन एवं चिन्तन के लिए व्याकरण का ज्ञान आवश्यक 
है, क्योंकि व्याकरण भाषा को शुद्ध बनाकर उसका समुचित प्रयोग सिखाता है। 
व्याकरण शब्द (वि + आ + कृ- ल्युट्‌) से निष्पन्न है। व्याक्रियन्ते व्युत्पाद्यन्ते 
शब्दाः अनेन इति व्याकरणम्‌ अर्थात्‌ शब्दों की व्युत्पत्ति करने वाले, प्रकृति एवं 
प्रत्यय का निर्धारण करने वाले तथा उनके शुद्ध स्वरूप का विवेचन करने वाले 
शास्त्र को व्याकरणशास्त्र कहते Vl अति प्राचीन काल से शास्त्रों में व्याकरण का 
प्रमुख स्थान है -- मुखं व्याकरणं स्मृतम्‌। संस्कृत भाषा में व्याकरणशास्त्र का 
जितना सूक्ष्म तर्कपूर्ण एवं विस्तृत विवेचन हुआ है उतना विश्‍व की किसी अन्य 
भाषा में नहीं हुआ Sl वेदों के सम्यक्‌ अध्ययन, अर्थ बोध तथा वेद मंत्रों की 
व्याख्या के लिए वेदाङ्गं का ज्ञान अनिवार्य है। वेदाङ्ग छह हैं — 

शिक्षा व्याकरणं छन्दो, निरुक्तं ज्योतिषं तथा। 
कल्पश्चेति षडज्ञानि, वेदस्याहुर्मनीषिण:॥ 


1. शिक्षा, 2. व्याकरण, 3. छन्द, 4. निरुक्त, 5. ज्योतिष, और 6. कल्प। 

व्याकरण की सहायता से ही हम वेद, ब्राह्मण, आरण्यक, उपनिषद्‌, पुराण, 
रामायण, महाभारत आदि ग्रन्थों के साथ-साथ भास, कालिदास, माघ, श्रीहर्ष, 
भवभूति, बाण एवं जगन्नाथ प्रभृति विद्वानों की कृतियों का रसास्वादन करते हैं। 
संस्कृत वाङ्मय (वैदिक एवं लौकिक) की रक्षा करना व्याकरण 
का प्रथम प्रयोजन है, जैसा कि महर्षि पतञ्जलि ने महाभाष्य में कहा है-- 
“रक्षोहागमलघ्वसन्देहा: प्रयोजनम्‌? 
व्याकरण ऐसी शक्ति प्रदान करता है जिसके द्वारा सारे श्रुत और अश्रुत 
शब्दों तथा पठित और अपठित वाङ्मय का रहस्य अल्पकाल में ही समझा जा 
सकता है। शब्दों का असंदिग्ध ज्ञान व्याकरण से ही सम्भव Vl धनवान्‌ शब्द 
शुद्ध है या धनमान्‌, बुद्धिमती शब्द शुद्ध है या बुद्धिवती इस प्रकार के सन्देह को 
वैयाकरण ही दूर कर सकता है, क्योंकि वह जानता है कि अशुद्ध पद का प्रयोग 
अनिष्ट का कारण बन जाता है। 
दुष्ट: शब्द: स्वरतो वर्णतो वा, मिथ्याप्रयुक्तो न तमर्थमाह 
स वाग्वज्रो यजमानं हिनस्ति, यथेन्द्रशत्रुः स्वरतोऽपराधात्‌॥ 
(पाणिनीय शिक्षा) 


व्याकरणशास्त्र के महत्त्व को ध्यान में रखते हुए किसी ने ठीक ही कहा है-- 
यद्यपि बहुनाधीषे तथापि पठ पुत्र! व्याकरणम्‌। 
स्वजनः श्वजनो माभूत्‌ सकलं शकलं सकृच्छकृत्‌। 
संस्कृत व्याकरण की परम्परा 


संस्कृत व्याकरण की परम्परा उतनी ही प्राचीन है जितनी वैदिक संहिता। 
तैत्तिरीय संहिता में उल्लेख है कि इन्द्र ने संस्कृत भाषा का प्रथम व्याकरण रचा। 
पतञ्जलि के महाभाष्य में सङ्केत मिलता है कि इन्द्र के पहले भी व्याकरणशास्त्र 
का अस्तित्व था। इन्द्र ने बृहस्पति से व्याकरण-विद्या का अध्ययन किया था। 

"बृहस्पतिरिन्द्राय दिव्यं वर्षसहस्रं प्रतिपदोक्तानां शब्दानां शब्दपारायणं 
प्रोबाच।" 

ऐन्द्र व्याकरण की अविच्छिन्न परम्परा का उल्लेख ऋक्तनत्र में भी सुलभ हे-- 
“ब्रहमा बृहस्पतये प्रोवाच, बृहस्पतिरिन्द्राय, इन्द्रो भरद्वाजाय, भरद्वाज ऋषिभ्यः 
ऋषयः ब्राह्मणेभ्यश्च।” 

इससे प्रतीत होता है कि एन्द्र सम्प्रदाय व्याकरण का एक प्रसिद्ध सम्प्रदाय 
था। इसके समकक्ष व्याकरणशास्त्र का एक दूसरा माहेश्वर सम्प्रदाय भी था 
जिसके प्रवर्तक महेश्वर थे जिसकी आधारशिला पर पाणिनि ने व्याकरण के 
भव्य प्रासाद का निर्माण किया। 

पाणिनि ने अष्टाध्यायी में आपिशलि, काशकृत्स्न, शाकल्य, स्फोटायन 
एवं शाकटायन आदि दस वैयाकरणों का नामोल्लेख किया है। इन्होंने अपने से 
पूर्ववर्ती सभी वैयाकरणो के ग्राह्य विचारों और विवेचनों से परिपूर्ण तत्त्वों को 
अपने ग्रन्थ में अपनाया है। 

पाणिनि का समय सप्तम ई.पू. और पञ्चम ई.पू. शताब्दी के मध्य माना 
जाता है। इस विषय में विद्वानों का मतैक्य नहीं है। ये उत्तर-पश्चिम भारत में 
स्थित शालातुर ग्राम के निवासी थे। इनकी माता का नाम दाक्षी था। 


सर्वे सर्वपदादेशा दाक्षीपुत्रस्य पाणिनेः (वाक्यपदीय) 


ये उपवर्ष या वर्ष आचार्य के शिष्य थे। ऐसा माना जाता है कि पाणिनि की 
तपस्या से प्रसन्न होकर महेश्वर ने उन्हें 14 माहेश्वर सूत्रों का उपदेश दिया। उन्हीं 
के आधार पर पाणिनि ने अत्यन्त संक्षिप्त (सूत्र) शैली में सुदृढ़ व्याकरण लिखा 
है। यह ग्रन्थ आठ अध्यायों में विभाजित है। अत: इसका नाम अष्टाध्यायी 
है। प्रत्येक अध्याय में चार-चार पाद हैं। प्रत्येक पाद में सूत्र हैं। सम्पूर्ण ग्रन्थ में 
लगभग 4000 सूत्र Sl समस्त सूत्र अध्याय, पाद और सूत्राङ्गों में विभक्त हैं। 
प्रथम अध्याय में व्याकरण सम्बन्धी संज्ञाओं तथा परिभाषाओं का विवेचन है। 
द्वितीय अध्याय में समास और कारक के नियम हैं। तृतीय और अष्टम अध्याय 
में कृदन्त प्रकरण Sl चतुर्थ तथा पञ्चम अध्याय में स्त्री प्रत्यय और तद्धित का 
विवेचन है। षष्ठ तथा सप्तम अध्याय में सन्धि, आदेश और स्वर-प्रक्रिया से 

सम्बन्धित सूत्र रखे गए हैं। ऐसी किंवदन्ती है कि इनकी मृत्यु व्याघ्र (व्याघ्रो 
व्याकरणस्य कर्तुरहरत्‌ प्राणान्‌ प्रियान्‌ पाणिने: — पञ्चतन्त्र) के आक्रमण द्वारा 
त्रयोदशी तिथि को हुई थी। 

द्वितीय वैयाकरण कात्यायन हैं, जिन्हें वररुचि भी कहा जाता है। इनका 
समय 400 ई.पू. से 300 ई.पू. के मध्य माना जाता है। ये दाक्षिणात्य थे। इन्होंने 
पाणिनि द्वारा रचित लगभग 1250 सूत्रों की आलोचनात्मक व्याख्या की है, जो 
वार्तिक के नाम से प्रसिद्ध है। वार्तिकों की संख्या प्राय: 4000 है। 

पाणिनि की व्याकरण परम्परा का परिवर्तन एवं परिवर्धन करने वाले महान्‌ 
वैयाकरण पतञ्जलि हैं। इनका समय दूसरी शताब्दी ई.पू. है। इनका प्रसिद्ध ग्रन्थ 
महाभाष्य है। कात्यायन के वार्तिको की प्रशनोत्तर-शैली में समीक्षा करते हुए 
पतञ्जलि ने अष्टाध्यायी पर भाष्य लिखा है। अष्टाध्यायी के अध्याय, पाद 
और सूत्रक्रम में ही पतञ्जलि ने अपने भाष्य का क्रम रखा है। इसका विभाजन 
आहिकों में है। प्रथम पस्पशाह्निक में व्याकरण की आवश्यकता आदि विषयों 
पर महत्त्वपूर्ण विवेचन है। वार्तिकों की समीक्षा तथा शङ्काओं के समाधान के 
साथ उपयोगी वार्तिकों को सहर्ष स्वीकार तथा अनुपयुक्त आलोचनाओं का 
खण्डन किया है। इस ग्रन्थ में तत्कालीन सामाजिक, ऐतिहासिक, धार्मिक, 
भौगोलिक, साहित्यिक एवं सांस्कृतिक प्रवृत्तियों का प्रचुर एवं मनोरम परिचय 
प्राप्त होता है। महाभाष्य पर कैय्यट की प्रदीप और नागेश की उद्योत टीकाएँ 
प्रसिद्ध Sl व्याकरणशास्त्र में पाणिनि, कात्यायन और पतञ्जलि को त्रिमुनि 
(मुनित्रय) संज्ञा से अभिहित किया गया है। 
काशिका और न्यास 


पाणिनि, कात्यायन और पतञ्जलि के पश्चात्‌ व्याकरण नियमों को बोधगम्य 
बनाने के लिए विविध टीका-ग्रन्थो का युग प्रारम्भ हुआ। इसी क्रम में सातवीं 
ईसवी में जयादित्य और वामन ने अष्टाध्यायी पर एक टीका लिखी जो काशिका 
वृत्ति के नाम से प्रसिद्ध है। काशिका पर जिनेन्द्र बुद्धि ने न्यास और हरदत्त ने 


पदमञ्जरी नामक उपटीकाएँ लिखीं। 

प्रक्रिया ग्रन्थ 


टीकाओं और उपटीकाओं के बाद पाणिनीय सूत्रों की नवीन पद्धति की ओर 
वैयाकरणों का ध्यान आकर्षित हुआ। धर्मकीर्ति ने रूपावतार ग्रन्थ लिखा जिसमें 
अष्टाध्यायी के सूत्रों को विभिन्न प्रकरणों मे विभक्त कर सम्पादित किया गया 
है। सन्‌ 1350 ई. में विमल सरस्वती ने रूपमाला और 1400 ई. में पं. रामचन्द्र 
ने प्रक्रिया कौमुदी नामक ग्रन्थ की रचना की। 1630 ई. के लगभग भट्टोजी 
दीक्षित ने सिद्धान्त कौमुदी की रचना की। इस पर स्वयं भट्टोजी दीक्षित ने 
प्रौह़मनोरमा नाम की टीका लिखी। इसी ग्रन्थ पर पण्डितराज जगन्नाथ ने 
मनोरमा कुचमर्दिनी नाम से व्याख्या प्रस्तुत की है। सिद्धान्त कौमुदी पर 
नागेशभट्ट ने लघुशब्देन्दुशेखर नामक प्रौढ़ ग्रन्थ लिखा। सिद्धान्त कौमुदी की 
दो अन्य प्रसिद्ध टीकाएँ - तत््वनोधिनी और बालमनोरमा हैं। आचार्य वरदराज 
ने सिद्धान्तकौमुदी को संक्षिप्त करते हुए लघुसिद्धान्त कौमुदी एवं मध्यसिद्धान्त 
कौमुदी की रचना की, जो व्याकरण के प्रारम्भिक छात्रों के लिए अत्यन्त 
उपयोगी ग्रन्थ हैं। 

उपर्युक्त समस्त ग्रन्थ प्राय: व्याकरण के व्युत्पत्ति पक्ष को लक्ष्य में रखकर 
लिखे गए हैं। व्याकरण के दार्शनिक पक्ष को लेकर लिखे गए ग्रन्थों A— भर्तृहरि 
का वाक्यपदीय, कौण्डभट्ट का वैयाकरणभूषणसार तथा नागेशभट्ट की 
लघुमञ्जूषा और CHICAS प्रमुख रूप से उल्लेखनीय हैं। 

विद्यालयी शिक्षा की रूपरेखा के आलोक में माध्यमिक स्तर के लिए, 
निर्धारित संस्कृत पाठ्यक्रम को ध्यान में रखकर पूर्व में प्रकाशित व्याकरणवीथि. 
पुस्तक का यह संशोधित संस्करण है। इसमें 12 अध्याय हैं। प्रथम अध्याय में 
“वर्ण विचार”, द्वितीय में “संज्ञा एवं परिभाषा प्रकरण”, तृतीय में “सन्धि”, चतुर्थ 
में “शब्दरूप सामान्य परिचय” पंचम में “धातुरूप सामान्य परिचय” षष्ठ में 
“उपसर्ग”, सप्तम में “अव्यय”, अष्टम में प्रत्यय”, नवम में “समास परिचय”, 
दशम में “कारक और विभक्ति? तथा एकादश अध्याय में “वाच्य परिवर्तन” पर 
उपयोगी सामग्री दी गइ Sl इसके द्वादश अध्याय में “रचना प्रयोग” (संस्कृत में 


2020-21 


26-08-2019 10:33:45 | 


X 


पत्र, अपठित अनुच्छेदों पर संस्कृत में प्रश्‍नोत्तर, अनुच्छेद लेखन तथा लघु 
निबंध) दिए गए हैं। पुस्तक के 'परिशिष्ट' भाग में “शब्दरूपाणि” (अजन्त, 
हलन्त, सर्वनाम तथा संख्यावाची शब्द) एवं “धातुरूपाणि' गणों के अनुसार 
पर्याप्त मात्रा में दी गई है, जिससे छात्रों को शब्द रूप तथा धातु रूप सम्बन्धी 
समस्या के लिए इधर-उधर भटकना न पड़े। इस तरह इस पुस्तक में संस्कृत 
व्याकरण के आधारभूत नियमों का परिचय देते हुए उपयोगी अभ्यासचारिका 
द्वारा छात्रों के व्याकरण ज्ञान को सुदृढ़ करने का प्रयत्न किया गया है। 
आशा है कि यह पुस्तक माध्यमिक स्तर के छात्रों की संस्कृत व्याकरण 
सम्बन्धी कठिनाइयों का समाधान करने में सफल होगी। 
संपादक 

गांधी जी का जंतर 


तुम्हें एक जंतर देता हूँ। जब भी तुम्हें संदेह 
हो या तुम्हारा अहम्‌ तुम पर हावी होने लगे, 
तो यह कसौटी आजमाओ-- 

जो सबसे गरीब और कमज़ोर आदमी 
तुमने देखा हो, उसकी शक्ल याद करो और 
अपने दिल से पूछो कि जो कदम उठाने का 
तुम faa pete हो, वह उस आदमी के 
लिए; कितना उपयोगी होगा।«क्या उससे उसे 
कुछ MMII? क्या उससे वह अपने ही 
जीवन और भाग्य पर कुछ काबू रख सकेगा? 
यानी क्या उससे उन करोडो लोगों को*स्वराज्य 
मिल सकेगा, जिनके पेट भूखे हैं और आत्मा 
अतृप्त है? 

तब तुम देखोगे कि तुम्हारा संदेह मिट रहा 
है और अहम्‌ समाप्त होता जा रहा है। 

